Pernille Blach Hansen (S), 2002-04-23:
Af ren høflighed vil jeg starte med at sige tak for ministerens besvarelse, men i store dele af talen var jeg faktisk usikker på, om ministeren svarede på den forespørgsel, der var stillet.
Jeg vil godt lige læse den: »Hvad er regeringens holdning til og planer for udstykning af byggegrunde i skovene og salg af statsskovene?«
Hvis vi ser væk fra alt det polemiske, ministeren startede med, var der noget i slutningen af ministerens tale
om salg af statsskovene, men jeg må indrømme, at jeg hørte ikke meget om planer for udstykning af byggegrunde i skovene.
Der er jo forskel på at se, hvad ministeren udtaler til en avis, og så høre den ansvarlige minister for området i Folketingssalen, og jeg vil godt bede om en lidt mere klar holdning fra regeringens side og miljøministerens holdning: Hvad mener man om byggegrunde i skovene? Jeg synes, at det, vi har været vidner til i dag, i hvert fald når det handler om at sælge statsskove, er et meget stort tilbagetog fra miljøministerens side, og vi er da glade for, at ministeren har fortrudt og alligevel ikke vil sælge og privatisere statsskove.
Det er et strategisk tilbagetog, men hvad skyldes det mon?
Kunne det være, fordi der er et flertal i Folketinget, som har kritiseret ministeren?
Kunne det være den konservative regeringspartner, der har taget skarpt afstand fra ministerens ideer?
Fru Gitte Seeberg har til Ritzaus Bureau den 8. februar bl.a. sagt: »Vi betragter statsskovene som landets kronjuveler på linje med Rundetårn og Kronborg, og jeg har ikke forestillet mig, at vi kunne finde det en god idé at bygge boliger i skovene.«
Selv De Konservative kunne se, hvor forrykt ministerens idé var.
Men det, der undrer mig efter ministerens besvarelse, er: Er ministeren fejlciteret?
Har ministeren aldrig sagt, at der skulle udstykkes byggegrunde i skovene?
Har ministeren aldrig talt om at bygge i skovene?
Mener ministeren som Venstres miljøordfører, hr. Eyvind Vesselbo, at der ville være tale om en meget spændende liberalisering, hvis man valgte at bygge i skovene?
Støtter ministeren hr. Eyvind Vesselbos tanker om at sælge statsskovene?
Det har vi dog fået svar på.
Ministeren mangler at give et ordentligt svar på første del af forespørgslen: Hvad er planerne for udstykning af byggegrunde i skovene?
Jeg kan godt blive lidt bekymret for, om det i virkeligheden betyder, at der er lumske anelser i baglandet her, at ministeren har nogle planer, han ikke siger noget om.
Vi er helt uenige i den politik, som regeringen fører på dette felt.
Vi ser de danske skove som en enestående dansk kulturarv, som noget man skal bevare og beskytte, også for kommende generationer.
Det er åndehuller, befolkningen har til ture med børnene i skoven om søndagen, til løbeturen, til at lufte hunden, og derfor vil vi ikke udstykke byggegrunde i skoven.
Det er den mest vanvittige tanke, miljøministeren endnu har fået, og det siger faktisk ikke så lidt.
Vores politik er omvendt.
Vi vil bevare og beskytte og udvikle de danske skove som de naturperler, de er, ikke mindst de statsejede af slagsen.
Vi siger nej til byggegrunde i skovene, vi siger nej til privatisering af statsskovene, men vi siger ja til at bevare skovbyggelinjerne og ja til at fordoble skovarealet i Danmark, ikke mindst den bynære skov, som giver befolkningen gode oplevelser.
Vi vil pleje og udvikle skovene, og sådan vælger vi også at fortolke
ministerens svar.
Men jeg må indrømme, at det er lidt svært, for halvdelen af forespørgslen fik vi jo slet ikke svar på.
Det, vi ser i dag, og det, vi kommer til at opleve hos Venstres ordfører om lidt, er ét stort tilbagetog, ét stort nederlag for miljøministeren - ja, det er vel nærmest en næse.
I et liberalt samfund er der frihed for alle, ingen afgrænsninger, man skal bare genere alle andre og ødelægge samfundet for dem.
Det er vel næsten indbegrebet af det liberale frihedsbegreb, men for os indbefatter frihed, at man ikke generer og ødelægger alt for alle de andre.
Problemet med denne svipser er jo, at hvis miljøministeren havde fået held til at privatisere statsskovene, og hvis miljøministeren nu ville til at bygge i skovene, er det jo ikke noget, der kan laves om; det er netop det, der er problemet. Men det store tilbagetog, som Venstre lige om lidt og miljøministeren da delvis har bevæget sig ind på, vil vi nøjes med at glæde os over, for man siger jo, at der er større glæde i himlen over én omvendt synder, end der er over 100 retfærdige.